
V I L J A N D I  L I N N
LINNAVOLIKOGU


EELARVE-, ARENGU- JA MAJANDUSKOMISJONI
KOOSOLEKU PROTOKOLL

Viljandi 								        15. aprill 2026   nr 1-18/26/5

Algus kell 16.00, lõpp kell 19.45.

Koosolekut juhatas: Indrek Aasna
Protokollis: Sirli-Mai Nurka
Võtsid osa liikmed: Harri Juhani Aaltonen, Indrek Aasna, Rain Hüva (Teams), Koidu Ilisson, Kaido Kivisild, Taavi Kobin, Johan-Kristjan Konovalov
Puudusid: Liis Aedmaa, Rein Kessler, Ditmar Martinson, Gunnar Veermäe
Võtsid osa asendusliikmed: Farištamo Eller (L. Aedmaa asendusliige), Kristina Libe (D. Martinson asendusliige), Tõnis Tiit (R. Kessler asendusliige)
Võtsid osa teenistujad: rahandusameti juhataja Ülle Allik, haldusameti juhataja Andres Mägi, linnapea Jaak Pihlak, arhitektuuriameti juhataja Jaak Reinula, abilinnapea Silvia Takkel
Koosolekul viibisid: eelarve-, arengu- ja majanduskomisjoni asendusliige Kaido Kansi (Teams), eelarve-, arengu- ja majanduskomisjoni asendusliige Kert Kärner (Teams), Viljandi Veevärgi juhataja Toomas Porro, eelarve-, arengu- ja majanduskomisjoni asendusliige Peep Tobreluts (Teams), eelarve-, arengu- ja majanduskomisjoni asendusliige Madis Timpson (Teams)

Koosolek toimus füüsiliselt raekojas ja elektrooniliselt Microsoft Teamsi vahendusel.

Läbirääkimised päevakorra asjus.

Koosoleku juhataja tegi abilinnapea palvel ettepaneku tõsta eelnõu „Seisukoht Vabariigi Valitsuse korralduse „Viljandi muinsuskaitseala kaitsekord“ eelnõule (2026/59)“ kolmandaks päevakorrapunktiks.

Komisjon kinnitas päevakorra.

PÄEVAKORD:
1. Kohtumine Viljandi Veevärgi juhataja Toomas Porroga
2. Arutelu jätkamine rahandusameti juhataja Ülle Allikuga
3. Seisukoht Vabariigi Valitsuse korralduse „Viljandi muinsuskaitseala kaitsekord“ eelnõule (2026/59)
4. Viljandi Linnavalitsuse teenistuskohtade koosseis ja struktuur (2026/62)
5. Loa andmine varaliste kohustuste võtmiseks Viljandi järveäärse piirkonna taristu arendamiseks 2026-2027 (2026/58)
6. Loa andmine varaliste kohustuste võtmiseks Viljandi ordulinnuse külastuskeskkonna parendamiseks (2026/56)
7. Viljandi linna eelarvest mittetulundusliku tegevuse toetamise korra väljatöötamiseks töörühma moodustamine (2026/61)


PÄEVAKORRAPUNKT NR 1
Kohtumine Viljandi Veevärgi juhataja Toomas Porroga 
KUULATI:
T. Porro tutvustas AS Viljandi Veevärk tegevust ning andis ülevaate ettevõtte peamistest töövaldkondadest ja olulisematest projektidest.

OTSUSTATI: 
Informatsioon võtta teadmiseks.


PÄEVAKORRAPUNKT NR 2
Arutelu jätkamine rahandusameti juhataja Ülle Allikuga
KUULATI:
Ü. Allik – kodulehel on uuenenud andmevärav 2026. aasta eelarve kohta. Lisaks on tehtud uuendusi ning vaade on muudetud rohkem detailsemaks. VeeRa programmi on võimalus luua juurde kasutajakontosid ning volikogu liikmele saab teha eraldi vaate. Kasutajakontode juurde loomisega lisakulusid ei ole.

OTSUSTATI:
Komisjon katsetab andmeväravat ning vajaduse korral võtab kasutusele VeeRa programmi.


PÄEVAKORRAPUNKT NR 3
Seisukoht Vabariigi Valitsuse korralduse „Viljandi muinsuskaitseala kaitsekord“ eelnõule (2026/59)
KUULATI:
J. Reinula – eelnõu eesmärk on anda Viljandi Linnavolikogu poolne seisukoht. Linnavalitsus esitab eelnõu volikogule otsustamiseks, sest ka viimase kooskõlastusringile saadetud kaitsekorra versiooni sõnastuses esineb puudujääke. Kaitsekorras on mitmeid ebatäpsusi, mis lubavad tõlgendusi, mis võivad linna arengule kaitsekorra käesoleva variandi kehtestamisel tulevikus kahjuks tulla. Samuti on kaitsekorras mitmeid punkte, mis tunduvad ebavajalikud.

Tähelepanekud:
K. Libe:
1. Eelnõus asendada sõna „looduslik“ sõnaga „poollooduslik“, et terminoloogia oleks kogu dokumendis ühtne.
2. Võiks kaaluda eelnõule lisadokumendi koostamist, kuhu on koondatud kasutatavate terminite definitsioonid.

Komisjoni juhataja pani eelnõu hääletusele.
Hääletati:
7 poolt, 0 vastu, 1 erapooletu, 2 jättis hääletamata

OTSUSTATI:
Toetada eelnõu „Seisukoht Vabariigi Valitsuse korralduse „Viljandi muinsuskaitseala kaitsekord“ eelnõule (2026/59)“.


PÄEVAKORRAPUNKT NR 4
Viljandi Linnavalitsuse teenistuskohtade koosseis ja struktuur (2026/62)
KUULATI:
J. Pihlak – eelnõu eesmärk on koondada üks õigusteenistuse spetsialisti ametikoht 0,5 koormusega. Ühtlasi on linnavalitsusel ettepanek koondada registripidaja ametikoht. Aja jooksul on mitmed registripidamisega seotud tööprotsessid automatiseeritud. Korraldame ümber asjaajamisteenistuse töö, mis võimaldab ka eelpooltoodud ametikoha koondada.

Tähelepanek:
K. Ilisson – eelnõus parandada „personalijuht“ personalispetsialistiks, kuna sellist ametikohta linnavalitsuse ei ole.

Komisjoni juhataja pani eelnõu hääletusele.
Hääletati:
10 poolt, 0 vastu ja erapooletut

OTSUSTATI: 
Toetada eelnõu „Viljandi Linnavalitsuse teenistuskohtade koosseis ja struktuur (2026/62)“.


PÄEVAKORRAPUNKT NR 5
Loa andmine varaliste kohustuste võtmiseks Viljandi järveäärse piirkonna taristu arendamiseks 2026-2027 (2026/58)
KUULATI:
S. Takkel – eelnõuga küsib Viljandi Linnavalitsus volikogult luba kasutada 2026. aastal eelarvelisi vahendeid ühe miljoni euro ulatuses investeeringute reservi realt, et alustada tegevusi Viljandi järveäärse piirkonna arendamiseks. Lisaks küsib linnavalitsus luba jätkata arendustegevusi ka 2027. aastal ning planeerida nendeks tegevusteks 2027.aasta eelarvesse 500 000 eurot. Nimetatud summad on välja toodud ka Viljandi Linnavolikogu 25.09.2025 määruses nr. 76 „Viljandi linna eelarvestrateegia aastateks 2025-2029“.

Komisjoni juhataja pani eelnõu hääletusele.
Hääletati:
9 poolt, 0 vastu, 1 erapooletu

OTSUSTATI: 
1. Toetada eelnõu „Loa andmine varaliste kohustuste võtmiseks Viljandi järveäärse piirkonna taristu arendamiseks 2026-2027 (2026/58)“.
2. Järgmisele eelarve-, arengu- ja majanduskomisjoni koosolekule tuleb haldusameti juhataja Andres Mägi tutvustama projekte.

Paus 18:42-18:50.

PÄEVAKORRAPUNKT NR 6
Loa andmine varaliste kohustuste võtmiseks Viljandi ordulinnuse külastuskeskkonna parendamiseks (2026/56)
KUULATI:
S. Takkel – eelnõuga küsib Viljandi Linnavalitsus volikogult luba kasutada 2026. aastal eelarvelisi vahendeid 146 000 euro ulatuses investeeringute reservi realt, et alustada tegevusi Viljandi ordulinnuse külastuskeskkonna parendamiseks Viljandi rippsillal, konvendihoone alal ja Teise Kirsimäe alal. Nimetatud summa on välja toodud omafinantseeringuna ka volikogu 25.09.2025 määruses nr. 76 „Viljandi linna eelarvestrateegia aastateks 2025-2029“.

Muudatusettepanek:
J.-K. Konovalov – suunata eelnõu teisele lugemisele.

Komisjoni juhataja pani muudatusettepaneku hääletusele.
Hääletati:
10 poolt, 0 vastu ja erapooletut

OTSUSTATI:
Komisjon ei toeta eelnõu ning teeb volikogule ettepaneku suunata eelnõu „Loa andmine varaliste kohustuste võtmiseks Viljandi ordulinnuse külastuskeskkonna parendamiseks (2026/56)“ teisele lugemisele.


PÄEVAKORRAPUNKT NR 7
Viljandi linna eelarvest mittetulundusliku tegevuse toetamise korra väljatöötamiseks töörühma moodustamine (2026/61)
KUULATI:
J. Pihlak – toetuste eraldamine on saanud aastate jooksul kriitikat, et seda ei tehta piisavalt läbipaistvalt. Selle tõttu on ette valmistatud eelnõu töörühma moodustamiseks, et asuda volikogu poolt korda ette valmistama. Kui tavapäraselt on selliseid kordasid välja töötanud linnavalitsus, siis seekord on ettepanek seda teha laiapõhjalises koostöös kõigi volikogus esindatud poliitiliste jõududega.

Muudatusettepanek 1:
H. J. Aaltonen – muuta eelnõus punkt kaks sõnastust järgmiselt: „Nimetada töörühma koosseisu igast linnavolikogu erakonnast/nimekirjast kaks liiget.“.

T. Kobin lahkus koosolekult 19:40.

Muudatusettepanek 2:
K. Libe – muuta eelnõus punkt ühe teist lauset järgmiselt: „Töörühma juhib kultuuri-, hariduse- ja sotsiaalvaldkonna abilinnapea.“.

Muudatusettepanek 3:
I. Aasna – muuta eelnõus punkt kolm sõnastust järgmiselt: „Töörühmale esitada uue korra eelnõu ettepanekud hiljemalt käesoleva aasta 22. juuniks ning eelnõu esitada augustikuu volikogule.“.

Komisjoni juhataja pani eelnõu koos muudetusettepanekutega hääletusele.
Hääletati:
8 poolt, 0 vastu ja erapooletut, 1 jättis hääletamata

OTSUSTATI:
1. Toetada eelnõu „Viljandi linna eelarvest mittetulundusliku tegevuse toetamise korra väljatöötamiseks töörühma moodustamine (2026/61)“ koos esitatud muudatusettepanekutega.
2. Töörühma koosseisu kuuluvate esindajate nimed esitada volikogu spetsialistile hiljemalt kolmapäevaks, 22.04.2026.


(allkirjastatud digitaalselt)					(allkirjastatud digitaalselt)
Indrek Aasna							Sirli-Mai Nurka
koosoleku juhataja						protokollija

